
Šodien, 2026. gada 27. oktobrī, Latvijas Nacionālais mākslas muzejs kļuvis par vienu izcilu gleznu bagātāks – Ilona Staprāne muzejam dāvinājusi sava vīra Raimonda Staprāna darbu “Putns un kukainis” (1974).
Dāvinājums tika pasniegts Latvijas Nacionālā mākslas muzeja (LNMM) galvenās ēkas 4. stāva zālēs, kur šobrīd ir aplūkojama ievērojamā latviešu trimdas mākslinieka, dramaturga un gleznotāja Raimonda Staprāna (1926–2026) simtgadei veltītā izstāde “Klusuma arhitektūra”. Muzejam dāvinātā glezna “Putns un kukainis” ir viens no pieciem darbiem tā dēvētajā dusmīgo putnu grupā, kas iekļaujas Staprāna 20. gadsimta 70. gadu ekspresīvajā periodā. Uz dažām dienām – no 28. oktobra līdz 1. novembrim – glezna papildinās izstādes mākslas darbu izlasi.
Komentējot ģimenes lēmumu, Ilona Staprāne uzsver: “Kā latvietim Raimondam Latvijas Nacionālais mākslas muzejs nozīmēja ļoti daudz. Tāpēc Staprānu ģimene dāvina šo gleznu par godu Raimonda 100. dzimšanas dienai.”
LNMM kolekcijā ir tikai sešas Raimonda Staprāna gleznas, un šis dāvinājums ir īpaši vērtīgs krājuma papildinājums, kas vienlaikus apliecina mākslinieka ģimenes ciešo saikni ar Latviju un tās kultūras mantojumu. Latvijas Nacionālā mākslas muzeja direktore Iveta Derkusova norāda: “Lai arī mākslas pasaulē viņš sevi pieteica kā “čali no Sanfrancisko”, un viņa glezniecībā uzmirdz Kalifornijas krāsas un spožā gaisma, visintensīvāko nospiedumu Raimonds Staprāns ir atstājis tieši Latvijas kultūrā. Sirsnīgi pateicos Ilonai Staprānei par nesavtīgo dāvinājumu, kas muzeja skaitliski nelielo Raimonda Staprāna darbu kolekciju bagātina ar nozīmīgu liecību par spilgtu meistara radošā mūža lappusi.”
Raimonda Staprāna māksla uzplauka abstraktā ekspresionisma ziedu laikos. Lai cik abstrakti Staprāns necentās gleznot, viņu arvien vilka pie figuratīviem ainaviskiem vai kluso dabu motīviem, un pie tiem arī mākslinieks palika, ierindojoties Kalifornijas līča piekrastes glezniecības lokā. No abstraktā ekspresionisma Staprāns iemācījās glezniecības arhitektūru. “Gleznai jāspēj stāvēt kā ēkai,” sacīja mākslinieks.

Atzīmējot Raimonda Staprāna 100. jubileju, šogad meistara radošo mantojumu ir iespējams iepazīt trīs formātos – izstādē, filmā un grāmatā. Mākslas zinātnieces Dr. art. Elitas Ansones kūrētā retrospekcija LNMM koncentrēti apkopo mākslinieka spilgtākos darbus no agrīnā perioda 20. gadsimta 50. gados līdz pēdējām gleznām, kas tapušas 21. gadsimtā, atklājot, kā septiņdesmit gadu ilgajā radošajā mūžā attīstījusies un mainījusies Staprāna vizuālā valoda. Ekspozīcija mudina apmeklētājus nododoties dziļās vērošanas praksei, lai sajustu autora darbu slāņus, spriegojumus, krāsu un formu attiecības.
Kinoteātros nonākusi režisora Pētera Krilova veidotā dokumentālā spēlfilma “Sarkanais šķūnis” (2026), kas ļauj ielūkoties ne tikai Raimonda Staprāna glezniecības aizkulisēs, bet arī viņa kā dramaturga izpausmēs. Savukārt mākslinieka memuāri “46 epizodes ar un bez ironijas” (2026, apgāds “Aminori”) sniedz dziļāku ieskatu Staprāna dzīvē un radošajās gaitās.
Muzeja izstādi pavada plaša pasākumu programma, ar ko var iepazīties LNMM mājaslapā lnmm.gov.lv un sociālajos medijos. Izstāde skatāma līdz 2027. gada 17. janvārim.

Izstādi “Raimonds Staprāns. Klusuma arhitektūra” īsteno Latvijas Nacionālais mākslas muzejs sadarbībā ar Andreja Žagara kultūras attīstības fondu partnerībā ar Rīgas domi un “RIX Flow”, “Novum Riga Charitable Foundation”, ZAB “Ellex Kļaviņš”, “MRS grupa”, fonda “Mākslai vajag telpu”, “Staprāns 100” un Staprāna ģimenes atbalstu.

Par mākslinieku

Otrā pasaules kara beigās Raimonds Staprāns (1926–2026), astoņpadsmit gadu vecumā, kopā ar ģimeni devās bēgļu gaitās uz Vāciju. Jau 1947. gadā ģimene ieceļoja ASV un apmetās uz dzīvi Seilemā, Oregonā. 1948. gadā Vašingtonas Universitātē Sietlā Staprāns sāka studēt glezniecību un drāmu, iegūstot bakalaura grādu (1948–1952), bet mākslas maģistra darbu aizstāvēja Kalifornijas Universitātē Bērkli (1952–1954). Vēlāk par viņa mājām kļuva Sanfrancisko, kur Raimonds Staprāns veidoja savu mākslinieka un dramaturga karjeru.

Raimonds Staprāns savā mūžā sarīkojis vairāk nekā 60 personālizstādes. Autora darbi atrodas Sanfrancisko Mākslas muzeja, Kalifornijas Ouklendas muzeja, Losandželosas Valsts mākslas muzeja, Sanhosē Mākslas muzeja, Portlendas Mākslas muzeja, Pasadīnas Mākslas muzeja, Fīneksas Mākslas muzeja, Krokera Mākslas muzeja, Santa Barbaras Mākslas muzeja, Hjūstonas Mākslas muzeja, Džona F. Kenedija Mākslas muzeja (ASV) un Latvijas Nacionālā mākslas muzeja krājumā.

Partneri:

Atbalstītāji:

Pateicība:

Paldies Raimonda Staprāna ģimenei, īpaši Ilonai Staprānei, par atbalstu izstādes organizēšanā
Izstādes kuratore:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 
Mākslas muzejs ARSENĀLS, LNMM
T: (+371) 67 357 521, E: Elita.Ansone@lnmm.gov.lv
Izstādes iekārtotāja un grafikas dizainere:

Ieva Stūre, māksliniece
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs 

YOUTUBE: MĀKSLAS MUZEJI / LNMMvideos
#lnmm

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.-9.
Raimonda Staprāna gleznas “Putns un kukainis” (1974) dāvinājuma pasniegšana Latvijas Nacionālajā mākslas muzejā 27.10.2026. Foto: Zane Bitere / LETA
10.-14.
Izstāde “Raimonds Staprāns. Klusuma arhitektūra” Latvijas Nacionālajā mākslas muzejā. 2026. 

Foto: Evija Trifanova / LETA
15.-18.
Izstāde “Raimonds Staprāns. Klusuma arhitektūra” Latvijas Nacionālajā mākslas muzejā. 2026. 

Foto: Jānis Deinats

19.
Raimonda Staprāna atmiņu grāmata “46 epizodes ar un bez ironijas”. 2026, apgāds “Aminori”. 
Foto: Evija Trifanova / LETA
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

